Antradienį Marijampolės LEZ oficialiai atidaryta langų gamintojos UAB „Dovista“ gamykla.

„Jau pastatėme pirmuosius „Dovistos“ gamyklos pastatus, pradėjo veikti įrenginiai, pagaminti langai, bet, svarbiausia, į „Dovistos“ šeimą priėmėme 100 naujų lietuvių kolegų. Džiaugiamės, kad jūs esate su mumis, ir tikimės, kad mūsų bendradarbiavimas bus ilgalaikis, – bendorvės pranešime cituojamas Allanas Lindhardas Jorgensenas, „Dovistos“ generalinis direktorius. – Šios vietos atidarymas – nuodugniai išanalizuotas ir planuotas sprendimas. Jame Lietuva ir Marijampolė yra svarbūs investicijų strategijos elementai, siekiant, kad „Dovista“ būtų lyderiaujantis langų ir durų tiekėjas Europoje.“

Kaip rašė VŽ, į pirmąjį plėtros etapą investuoti 45 mln. Eur, įdarbinti 107 darbuotojai.

Iki metų pabaigos gamykloje darbuotojų skaičius pasieks 250 žmonių, o per keletą artimiausių metų, pasiekusi projektinį pajėgumą, gamykla gamins po langą per minutę ir turės 500 dirbančiųjų. Pirmieji darbuotojai apmokyti „Dovistos“ gamykloje Lenkijoje, kitiems žinios bus perduodamos Lietuvoje.

„Lietuvoje šie metai rekordiniai – jau dabar užfiksuota 12 naujų gamybinių ar plėtros projektų, neskaitant lietuviško kapitalo įmonių. Gamyklų kūrimasis mūsų šalyje prikelia regionus, sukuria naujų darbo ir tobulėjimo vietų. Tikimės, kad šis atidarymas įmonei leis būti pagrindiniu langų bei durų rinkos dalyviu Europoje ir taps didžiausiu plyno lauko investiciniu projektu Lietuvos istorijoje“, – išplatintame pranešime cituojamas Virginijus Sinkevičius, Ūkio ministras.

Šių metų rugpjūtį vidutinis visą mėnesį išdirbusių darbuotojų atlyginimas bendrovėje siekė 1.382,56 Eur (mediana – 993,9 Eur).

„Kol kas kiekiai nėra dideli bet jie kas savaitę auga“ – VŽ yra sakęs Karolis Jonaitis, UAB „Dovista“ vadovas.

Gamyklą projektavo ir statybą prižiūrėjo Lietuvos projektavimo ir inžinerinio konsultavimo įmonė „Baltic Engineers“.

„Šis projektas pretenduoja tapti didžiausiu gamybos kompleksu Lietuvoje. Kartelė buvo iškelta aukštai, todėl pasirinktas integruotų paslaugų modelis. Taip galėjome rūpintis projektu nuo pirmojo iki paskutinio žingsnio, tai yra nuo techninio projekto iki statybos leidimo ir viso komplekso realizavimo“, – sako Darius Kvedaras, UAB „Baltic Engineers” generalinis direktorius.

Gamybinis kompleksas apšildomas naudojant gamybinio proceso subproduktą – medienos drožles. Taigi šildomasi iš atsinaujinančio šaltinio ir drastiškai sumažinamas atliekų kiekis. Šiuo metu dviejų įrengtų katilų bendra galia siekia 3,75 MW.

Įdarbins iki 1.000 darbuotojų

Projektinis pirmojo plėtros etapo gamyklos pajėgumas yra 330.000 langų per metus. Gamybos patalpos užima 22.000 kv. m. Pagal 2016 m. pasirašytą investicijų sutartį UAB „Dovista“ valdanti Danijos „Dovista A/S“ per artimiausius 10 metų Marijampolės LEZ investuos per 100 mln. Eur ir sukurs apie 1.000 darbo vietų. Kada prasidės kitas „Dovistos“ plėtros etapas ir kokie langai gali būti gaminami kituose cechuose, kol kas neskelbiama.

„Dovista A/S“ gamina kelių prekės ženklų langus – „Velfac“, „Rationel“. Skiriasi jų konstrukcija, vizualinis vaizdas, funkcionalumas. Naujoje gamykloje Marijampolėje dabar gaminami „Velfac“ medinio rėmo ir aliuminio varčios langai, kurie eksportuojami į Daniją ir Didžiąją Britaniją.

„Dovista A/S“ yra langų ir lauko durų gamybos lyderė Šiaurės Europoje, ji turi padalinius Danijoje, Norvegijoje, Švedijoje, Didžiojoje Britanijoje, Vokietijoje, Airijoje, Lenkijoje, o nuo šiol ir Lietuvoje.

„VKR Holding“, kuriai priklauso Marijampolėje investuojanti „Dovista A/S“, dirba daugiau nei 13.500 darbuotojų, jos metinė apyvarta viršija 2 mlrd. Eur.

Gamyklos atidarymo ceremonijoje dalyvavo ministras pirmininkas Saulius Skvernelis, Danijos Karalystės ambasadorius Lietuvos Respublikoje Danas Edie Frederiksenas, Marijampolės savivaldybės merė Irena Lunskienė.